ET Euroopa Liidu Teataja C 280/7

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2017/C 280/05)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„ΜΕΛΕΚΟΎΝΙ“ (MELEKOUNI)

ELi nr: PGI-GR-02208 – 8.12.2016

KPN ( ) KGT ( X )

1. Nimetus(ed)

„Μελεκούνι“ (Melekouni)

2. Liikmesriik või kolmas riik

Kreeka

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Selle toote kirjeldus, mida punktis 1 esitatud nimetus tähistab

„Μελεκούνι“ on traditsiooniline küpsetis Rhodose saarelt. See on rombikujuline ning koosneb peamiselt seesamiseemnetest, meest, vürtsidest, mandlitest ning soovi korral tsitrusviljade koorest ja/või mahlast. Koostisained segatakse ning küpsetatakse, et tekiks ühtlane mass. Toode on painduv, pehme, veniv, see ei murene ega kleepu. Vürtside ja tsitrusviljade koore/mahla lõhna- ja maitseomadused on õrnalt tunda siis, kui tootelt eemaldatakse ümbris ning tugevalt siis, kui toodet maitsta. Toote värv varieerub kuldkollasest pruunini olenevalt mee värvusest, seesamiseemnete röstimisastmest ning kasutatud vürtsidest.

Nimetus „Μελεκούνι“ pärineb Vana-Kreekast ja tuleneb sõnadest „μέλι“ (mesi) ja „κουννί“, mis tähendab rhodose dialektis „seemet“.

Toote kaal jääb vahemikku 10–70 g.

3.3. Sööt (üksnes loomse päritoluga toodete puhul)

„Μελεκούνι“ valmistamiseks kasutatakse järgmisi koostisaineid:

— mesi (vähemalt 40 % netokaalust)

— seesamiseemned (vähemalt 40 % netokaalust)

— mandlid (1,5–10 % netokaalust)

— vürtsid (kaneel ja/või nelk, muskaatpähkel, koriander)

— soovi korral tsitrusviljade koor ja/või mahl (tavaliselt apelsini ja/või bergamoti ja/või sidruni ja/või pomerantsi)

Meel peavad olema asjakohastes õigusaktides sätestatud omadused.

Seesamiseemned peavad olema puhastatud ja röstitud.

Mandlid peavad olema röstitud.

Tootes kasutatavad vürtsid peavad olema ülejäänud seguga hästi tasakaalus nii, et lõpptoodangus ei domineeriks ükski konkreetne aroom.

3.4. Tootmise erietapid, mis peavad toimuma määratletud geograafilises piirkonnas

Kõik „Μελεκούνι“ tootmisetapid peavad toimuma punktis 4 nimetatud geograafilises piirkonnas alates kuumtöötlemisest ja koostisainete segamisest kuni jahutamise, pressimise ja selleks ettenähtud pinnasel vormimiseni.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toodet „Μελεκούνι“ turustatakse tervelt originaalpakendis ning enne lõplikku turustamist ei töödelda seda mingil moel. Lõikamine ja pakendamine peavad toimuva toote tootmispaigas, kuna transpordile kuluv aeg ja temperatuurierinevused muudavad toote omadusi. Sealjuures on põhiliseks probleemiks segu suurenenud niiskusesisaldus, mis muudab toote vormimise ja lõikamise keeruliseks.

3.6. Sellise toote märgistamise erieeskirjad, millele registreeritud nimetus viitab

Olenemata toote esitusviisist turustamisel peavad märgistusel olema järgmised andmed:

„Μελεκούνι – Kaitstud geograafiline tähis“ või „Μελεκούνι KGT“.

4. Geograafilise piirkonna täpne määratlus

„Μελεκούνι“ tootmise määratletud geograafiline piirkond on Rhodose saar, mis kuulub Dodekaneeside saarestikku ja asub Egeuse mere lõunapiirkonnas.

5. Seos geograafilise piirkonnaga

Seos toote ja geograafilise piirkonna vahel on seotud toote mainega. „Μελεκούνι“ tootmine on tugevalt juurdunud traditsioon ja toote ajalooline maine on seotud Rhodose saarega.

Kõnealust traditsioonilist kohalikku küpsist pakutakse alates antiikajast nii pulmades, ristimistel kui ka teistel ühiskondlikel üritustel. Osades külades oli kombeks pakkuda toodet „Μελεκούνι“ pulmades pärast kroonimistseremooniat. Seda pakuti külalistele lusikaga tükkideks lõigatuna suurelt küpsetusplaadilt.

Toodet valmistatakse traditsioonilisel viisil, mis on jäänud püsima tänu oskusteabe edasiandmisele ühelt põlvkonnalt teisele. Sellega seoses on asjakohane osutada järgnevale: „Μελεκούνι“ olemust mõjutavad mee kuumutamise kestus ja temperatuur (mis sõltuvad sellest, millised on toote valmistamise ajal kliimatingimused, eelkõige õhuniiskus ja -temperatuur), seesamiseemnete kuumtöötlemise kestus ja temperatuur (seemned peavad olema ühtlaselt röstitud, milleks tuleb neid pidevalt segada), seesamiseemnete temperatuur hetkel, kui need lisatakse meele, kokkusegatud koostisainete tekstuur, mis annab tootele vajaliku sidususe ning kohene pakendamine, mis takistab tootel liiga niiskeks muutumist (see rikub toote kvaliteeti ja vähendab selle säilimisaega).

Tootele „Μελεκούνι“ iseloomulikke omadusi võib kirjeldada järgmiselt:

— pehme ja painduv tekstuur, mis ei murene;

— veniv ja tugev konsistents, mis ei kleepu;

— maitset annavad mesi, kooritud ja röstitud seesamiseemned, röstitud mandlid ning eripärase lõhna annavad vürtsid ja tsitrusviljade koor/mahl;

— rombikujuline.

„Μελεκούνι“ erineb teistest samalaadsetest toodetest, kuna selle magustamiseks kasutatakse vaid mett, mitte magusaineid, mida kasutatakse sageli teistes samalaadsetes toodetes.

Toote maine kinnitamiseks leidub alates antiikajast hulgaliselt viiteid arhiivides, väljaannetes, kokandusalases kirjanduses, ajalehtede trüki- ja veebiversioonides avaldatud artiklites ja rubriikides ning sellest annavad tunnistust ka traditsioonilisi kohalikke tooteid edendavad üritused. Kõnealust toodet, mida valmistatakse traditsioonilisel viisil kohalikes töökodades ja majapidamistes, pakutakse alates antiikajast Rhodose saarel pulmades peamise maiusena.

Nimetus „Μελεκούνι“ tuleneb Rhodose dialektist ning see moodustub sõnadest „κουννί“ (antiikaegsest sõnast „κόκκος-κουννί“), mida kasutatakse piirkonnas seemne (antud juhul seesamiseemne) tähenduses ehk seesami taime viljas leiduv väike seeme, ja sõnast „Μέλι“ (mesi). Selguse huvides kirjutatakse nimetuse „Μελεκούννι“ asemel „Μελεκούνι“.

Nimetust „Μελεκούνι“ kasutatakse laialdaselt nii kaubanduses kui ka kõnekeeles.

Kaks kuulsat Rhodose rahvaluuleteadlast Theodoros Konstantinidis ja Christodoulos Papachristodoulou mainivad seda oma kirjutistes. Teose „Λεξιλόγιον της δημωδούς Ροδιακής Διαλέκτου“ järgi „pakutakse meest ja röstitud seesamiseemnetest tehtud maiust traditsiooniliselt pulmades ja külapidudel ning seda saadetakse pulmadest teatamise eesmärgil sõpradele ja vanematele, kes ei saa ise kohale tulla, nagu saadetakse mandlidražeesid linnades (Konstantinidis, 2002).

Rhodose mesinike ühingu „I Kipseli“ poolt väljaantud raamatus „Παραδοσιακή Μελισσοκομία Αιγαίου“ (Chondros, 2016) on kirjutatud, et Rhodosel toodetakse mitmeid meest tehtud maiusi, eriti toodet „Μελεκούνι“. Nende maiuste ajalugu sai alguse antiikaja Kreekas ning neid teati juba Homerose ajal. Herodotos (484–426 eKr) mainib tootega „Μελεκούνι“ sarnast maiust.

Lisaks on raamatus „Παραδοσιακή Μελισσοκομία Αιγαίου“ põhjalik viide tootele „Μελεκούνι“ ning muu hulgas tuuakse välja, et tootega „Μελεκούνι“ seotud tavad on osa Rhodose saare pulmakommetest. Täpsemalt on tegu Maritsa regiooniga, kus pulmapäevale eelneval reede õhtul käivad pruudi ja peigmehe vanemad majast majja ning kutsuvad lähedasi „Μελεκούνι“ valmistamisest osa võtma hüüdes „Tulge „Μελεκούνι“ valmistama!“. Külalised toovad kaasa koostisained (seesamiseemned, mesi) ning olles need ette valmistanud (röstinud ja omavahel seganud), küpsetatakse need kogenud käsitöölise abil valmis. Seejärel süüakse osa valmistatud „Μελεκούνι“ küpsetisest ning hoitakse ülejäänu pulma tarvis. Kõnealust kommet järgitakse ka teistes külades (Damatria, Kremastí, Koskinou jne).

Raamatus „Σεργιάνι στο χθες των νησιών μας (Στα χρόνια της ιταλοκρατίας και στις πρώτες μετά την απελευθέρωση δεκαετίες)“ on kirjutatud järgmist: „… Neljapäeva õhtul valmistati „Μελεκούνι“ ja pulmaleib. Laupäeva õhtul hakkas rühm mehi koos muusikutega kutsuma kõiki külaelanikke Giorgose laste pulma… sel ajal, kui muusikud linnas jalutasid ja traditsioonilisi pulmalaule mängisid, sisenesid kaks või kolm meest igasse majja ja jätsid sinna „Μελεκούνι“…“ (Karagianni-Marmarokopou, 2007).

Lisaks on raamatus „Τραγούδια Γάμου“ mainitud, et Rhodose saarel: „on maitsva „Μελεκούνι“ valmistamise traditsioon, maiust valmistatakse ka veel tänapäeval ning seda kasutatakse tavaliselt kutsena kihlusele või pulma“ (Boyianos, 2005).

Toodet „Μελεκούνι“ on ühtlasi mainitud teatritükis „Της Ρόδου ο μελεκουννάς“, kus Soroni kultuuriühing mängib traditsioonilist Rhodose pulma „ο Αμπερνάλλι“ (Chondros, 2016).

Lisaks kuulub „Μελεκούνι“ Rhodose Kreeka hommikusöögi juurde. Kreeka hommikusöök on Kreeka Majutuskoja uus algatus, mis väärtustab Kreeka kultuuri- ja kokanduspärandit, ühendades seda riigi majutussektoriga.

„Meλεκούνι“ ja Rhodose saare vahelist seost tõestab ka asjaolu, et seda kasutati Rhodosel vahetusrahana, mis tähendab, et saaresüsteemi liikmed said vahetada kaupu ja teenuseid ilma raha kasutamata.

Kõige olulisem ametlik tunnustus sai tootele osaks 26. septembril 2010 Rhodosel korraldatud erakordse ürituse raames, kui valmistati maailma suurim „Meλεκούνι“, mis registreeriti Guinessi maailmarekordina kui „pikim Rhodose traditsiooniline magustoit…“ See muutis toote nähtavaks rahvusvahelisel tasandil.

Viide spetsifikaadi avaldamisele

(viitemääruse artikli 6 lõike 1 teine lõik)

http://www.minagric.gr/images/stories/docs/agrotis/POP-PGE/prod_pge_melekouni.pdf

(1) ELT L 343, 14.12.2012, lk 1.